Aussies kies Smith, Warner vir WB-toernooi | Netwerk24
Steve Smith en David Warner is Maandag by Australië se Wêreldbekergroep ingesluit nadat albei krieketspelers weens balpeutery vir ’n jaar geskors was.
Geluk ou maat! Die balpeuteraars Steve Smith en David Warner gaan albei saam met Australië na die Wêreldbekertoernooi. Foto: Getty Images
Smith (voormalige kaptein) en Warner (voormalige onderkaptein) speel weer op internasionale vlak nadat hulle gestraf is vir hul aandeel in die verneukspul in die derde toets teen die Proteas in Kaapstad in Maart 2018. Die aanvangskolwer Cameron Bancroft, wat vir nege maande geskors is, het in Desember teruggekeer.
ABCSport berig Trevor Hohns, Krieket Australië se keurderbaas, het Smith en Warner se terugkeer as “bevredigend” beskryf.
Hulle speel tans in die Indiese Premierliga (IPL) vir onderskeidelik die Rajasthan Royals en Sunrisers Hyderabad.
“Ons is verskriklik in ons skik met hoe ons eendaggroep oor die afgelope ses maande vorder, wat die onlangse reeksseges oor Indië en Pakistan insluit,” sê Hohns.
“Steve Smith en David Warner keer terug na die groep. Albei is spelers van wêreldgehalte en dit is bevredigend om hul goeie spelpeil in die IPL te sien.”
Die draaiboulers Adam Zampa en Nathan Lyon is in die Wêreldbekergroep ingesluit saam met die snelboulers Mitchell Starc, Pat Cummins, Jason Behrendorff, Jhye Richardson en Nathan Coulter-Nile.
Maar Josh Hazlewood en Peter Handscomb – wat verlede maand sy eerste eendag-hondertal teen Indië gemoker het – is nie gekies vir die toernooi wat op 30 Mei in Engeland begin nie.
Australië begin sy Wêreldbekerveldtog teen Afganistan in Bristol op 1 Junie.
Aussies se WB-groep: Aaron Finch (k), Usman Khawaja, David Warner, Steve Smith, Shaun Marsh, Glenn Maxwell, Marcus Stoinis, Alex Carey, Pat Cummins, Mitchell Starc, Jhye Richardson, Nathan Coulter-Nile, Jason Behrendorff, Nathan Lyon, Adam Zampa.
Meer oor: David Warner | Wêreldbekerkrieket | Cameron Bancroft | Eendagkrieket | Steve Smith | Balpeutery